LT Europos Sąjungos oficialusis leidinys C 396/24

Paraiškos paskelbimas pagal Tarybos reglamento (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos 6 straipsnio 2 dalį

2012/C 396/10

Šiuo paskelbimu suteikiama teisė pareikšti prieštaravimą paraiškai pagal Tarybos reglamento (EB) Nr. 510/2006 7 straipsnį (1). Prieštaravimo pareiškimai Komisijai turi būti pateikti per šešis mėnesius nuo paraiškos paskelbimo.

BENDRASIS DOKUMENTAS

TARYBOS REGLAMENTAS (EB) Nr. 510/2006

„ΜΕΣΣΑΡΑ“ (MESSARA)

EB Nr.: EL-PDO-0005-0973-14.02.2012

SGN ( ) SKVN ( X )

1. Pavadinimas:

„Μεσσαρά“ (Messara)

2. Valstybė narė arba trečioji šalis:

Graikija

3. Žemės ūkio produkto arba maisto produkto aprašymas:

3.1. Produkto rūšis:

1.5 klasė. Aliejus ir riebalai (sviestas, margarinas, aliejus ir kt.)

3.2. Produkto, kuriam taikomas 1 punkte nurodytas pavadinimas, aprašymas:

Aukščiausios kokybės pirmojo spaudimo alyvuogių aliejus mechaniniu būdu išgaunamas tik iš Koroneiki veislės (Olea europea L.) alyvuogių. Aukščiausios kokybės pirmojo spaudimo „Messara“ alyvuogių aliejaus fizinės cheminės ir juslinės savybės:

Fizinės cheminės savybės: — Rūgštingumas (oleino rūgšties masės procentas): ≤ 0,6 — Κ232: ≤ 1,80 — Κ270: ≤ 0,13 — Peroksidai (meq O2/kg): ≤ 8,5 — Vaškas: ≤ 130 mg/kg — Oleino rūgštis: 75–83 % — Iš viso nesočiųjų riebiųjų rūgščių: ≥ 84 % — Oleino rūgšties ir linolio rūgšties santykis: ≥ 10 — Kampesterolis: ≥ 3,8 % ≤ 4 % bendro sterolių kiekio — Stigmasterolis: ≥ 1,5 % bendro sterolių kiekio — Stigmastadienų: ≤ 0,05 ppm — r ECN42: ≤ 0,1 — Polifenoliai: ≥ 100 mg/kg alyvuogių aliejaus — Halogenintieji tirpikliai: pėdsakai

Juslinės savybės: — Spalva: ryškiai žalia. Kai bręsta, tampa žaliai geltona. — Defektų mediana Md = 0 — Vidutinio stiprumo vaisių kvapas Mf > 4,0 — Vaisių kvapas: 4,0–5,0 — Aštrumas: 3,5–4,0 — Kartumas: 3,0–3,5

3.3. Žaliavos (taikoma tik perdirbtiems produktams):

„Messara“ alyvuogių aliejaus gamybai naudojamos Koroneiki veislės alyvuogės (100 %).

3.4. Pašarai (taikoma tik gyvūniniams produktams):

—

3.5. Specialūs gamybos veiksmai, atliktini nustatytoje geografinėje vietovėje:

Alyvuogių gamyba, transportavimas, plovimas ir perdirbimas turi būti atliekamas nustatytoje geografinėje gamybos vietovėje.

3.6. Specialios pjaustymo, trynimo, pakavimo ir kt. taisyklės:

—

3.7. Specialios ženklinimo etiketėmis taisyklės:

—

4. Glaustas geografinės vietovės apibūdinimas:

Aliejus gaminamas Messara regione, kuris driekiasi į pietus ir pietvakarius nuo Heraklijono prefektūros, į pietus nuo Psiloriti kalno, į šiaurę nuo Kofina kalno ir pasiekia Libijos jūros pakrantę. Rytuose jis nusidriekia iki pat geografinių Asterousia savivaldybės ribų, o vakaruose jis pasiekia Messarra įlanką – Heraklijono prefektūros ribas. Į Kallikratis administracijos planą įtraukta visa Faistos savivaldybė, dalis Gortina savivaldybės (Rouva, Gortina ir Kofina savivaldybių administraciniai vienetai) ir dalis Arhanes–Asterousia savivaldybės (visas administracinis Asterousia savivaldybės vienetas).

5. Ryšys su geografine vietove:

5.1. Geografinės vietovės ypatumai:

Šios piečiausios Europos žemyno vietovės, kurioje auginamos alyvuogės, geografinės ypatybės yra gana specifiškos, todėl susikuria tam tikras alyvuogių auginimui tinkamas mikroklimatas. Šis mikroklimatas nebūdingas daugiau jokiam kitam Kretos arba Graikijos regionui.

Dirvožemis

Ši vietovė yra kalvota lyguma. Jos vidutinis aukštis virš jūros lygio yra 150 m. Dirvožemis yra vidutinės sudėties, molingas, kalkinis. CaCO3 sudaro 30–50 % dirvožemio. Organinių medžiagų kiekis svyruoja nuo vidutinio iki mažo (0,8–1,2 %). Rūgštingumas yra neutralus arba šiek tiek šarminis.

Klimatas

Klimatas yra karštas ir sausas, šalnų nebūna. Šalčiausia sausio mėnesį, kai temperatūra siekia nuo 6,7 iki 15,7 °C (vidutiniškai 11,2 °C). Karščiausia liepos mėnesį, kai temperatūra siekia nuo 20,3 iki 33,1 °C (vidutiniškai 28,5 °C). Aukščiausia maksimali vidutinė temperatūra užfiksuota liepą – 34 °C. Žemiausia maksimali vidutinė temperatūra užfiksuota sausį – 6 °C. Karščio bangos reguliariai užplūsta vasaros mėnesiais. Temperatūra pakyla iki 40 °C. Kartu su jomis atplūsta ir ypač sausi vėjai iš Afrikos. Dienai būdingi gana žymūs temperatūrų svyravimai ir gana aukštas saulės šviesos lygis. Per metus būna daugiau nei 150 saulėtų dienų. Vidutinė mėnesio santykinė drėgmė svyruoja nuo 46,8 % liepą iki 74 % sausį. Žiemos mėnesiais vidutinis kritulių kiekis siekia 100 mm, o vasaros mėnesiais kritulių beveik neiškrinta. Vidutinis metinis kritulių kiekis yra 534,9 mm. Dėl šių priežasčių aliejaus gamybai naudojamų Koroneiki veislės alyvuogių auginimui klimato sąlygos laikomos tinkamomis, nes ši veislė yra labiausiai prie jų prisitaikiusi ir nustatytoje vietovėje, žemumoje, kurioje nebūna šalnų, gali pasiekti savo didžiausią potencialą.

5.2. Produkto ypatumai:

Alyvuogės pasižymi vidutinio stiprumo kvapu ir darniai subalansuota aštraus ir kartaus skonio kombinacija.

„Messara“ alyvuogių aliejaus rūgštumo lygis nėra aukštas ir neviršija 0,6. Ypač žemi jo absorbcijos rodikliai (Κ232 ≤ 1,80 ir Κ270 ≤ 0,13) ir absorbcijos koeficiento nuokrypis (≤ – 0,001) tik patvirtina produkto šviežumą, o dėl žemo peroksido rodiklio (≤ 8,5) šį produktą galima ilgai sandėliuoti.

Kampesterolio kiekis yra ypač aukštas, viršijantis 3,8 % visų sterolių, nors ir neviršija 4 % ribos. Tai išskirtinis bruožas, atsiradęs dėl ypač karštų ir sausų nustatytos vietovės klimato sąlygų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys:

Kalkinio dirvožemio, kuriame yra santykinai mažai organinių medžiagų, ir didelio saulės šviesos kiekio kombinacija prisideda prie padidėjusios aromatinių sudedamųjų dalių koncentracijos. Dėl savo reljefo pobūdžio, kai šlaitai palaipsniui išsilygina į lygumas, ši kalvota vietovė gauna pakankamai saulės šviesos.

Be to, kadangi šios veislės alyvuogių derlius nuimamas anksti, uogų brendimas ir nokimas sutampa su ilgiausiu saulėtu laikotarpiu. Dėl to padidėja alyvuogių aliejaus aromatinių sudedamųjų dalių koncentracija. Dėl aprašomais laikotarpiais susidariusių klimato sąlygų šios veislės alyvuogės pražysta, užmezga uogas ir sunoksta gana anksti. Vėsūs orai ir maža santykinė drėgmė (apie 60 %), vyraujanti paskutinėmis balandžio dienomis (apie 18 °C), palankiai veikia žydėjimą ir žiedų apdulkinimą. Pasibaigus šiam laikotarpiui temperatūra ir toliau išlieka apie 22 °C. Dėl to susidaro palankios sąlygos uogoms užsimegzti. Reikėtų pažymėti, kad ankstyvas žydėjimas ir uogų mezgimas daro lemiamą įtaką uogų augimo ir nokimo laikotarpiams, kurie sutampa su šio regiono geru oru, ypač turint omenyje, kad apniukusios dienos dažniausiai pasitaiko žiemos mėnesiais. Šis ypatingas, aukščiausios kokybės pirmojo spaudimo alyvuogių aliejus yra šių aplinkybių, įskaitant ir žemės reljefą, dėl kurio ypatybių alyvmedžių giraitės gauna daugiausiai saulės šviesos, tinkamą gamintojų ir perdirbėjų darbą auginant, nuimant ir perdirbant alyvuoges, rezultatas.

Be to, ypač karštas ir sausas vietovės klimatas mažina muselių daromą žalą alyvuogėms, dėl to galutinis produktas yra aukštos kokybės ir ne toks rūgštus.

Alyvuogių aliejus pasižymi natūralia šiam regionui būdinga kampesterolio gausa, atsirandančia dėl dažnai labai aukštos vasaros temperatūros. Kampesterolio lygis tampa itin aukštas dėl užsitęsusios aukštos temperatūros (kartais viršijančios 40 °C) Messara regione vasaros mėnesiais, ir dėl medžių jaučiamo vandens trūkumo. Aliejuje dėl šios klimato ypatybės taip pat gausu maistiniu požiūriu vertingų nesočiųjų riebalų rūgščių.

Alyvuogių auginimas yra neatskiriama Kretos kultūros ir istorijos dalis. Pirmosios alyvuogės saloje atsirado viduriniajame akmens amžiuje (5400–4400 pr. Kr.). Aliejaus gamyba iš alyvuogių pradėta per tą patį laikotarpį. Per Žalvario amžiaus Kretos laikotarpį (2800–2300 pr. Kr.) augo ištisi alyvmedžių miškai, brandindami laukines alyvuoges, įskaitant ir Kapetaniana mišką Messara lygumoje. Alyvmedžių auginimas ir jų produktai buvo glaudžiai susiję su mityba, ekonomika, religija ir kultūra. Verta paminėti alyvmedžių, alyvuogių produktų ir religinių apeigų sąsają. Iki šių dienų išlikę senoviniai prietaisai kaip, pavyzdžiui, Faistos ir Kommos randami ovalo arba kriaušės formos slėgtuvai su juos supančiais kanalais ir nuotekų vamzdeliais liudija tuo laikotarpiu egzistavus alyvuoges.

Alyvuogių aliejus „Messara“ gavo du apdovanojimus už savo puikią kokybę. Atėnuose 2008 m. gegužės 9–11 dienomis Europos regioninės plėtros tinklo surengtame antrajame alyvuogių aliejaus ir alyvuogių festivalyje Messara žemės ūkio kooperatyvų sąjungos atstovaujamas tik iš Koroneiki veislės alyvuogių pagamintas aliejus iš Messara lygumos buvo apdovanotas sidabro medaliu už savo aukštą kokybę. Atėnuose 2010 m. kovo 12–14 dienomis surengtame ketvirtajame alyvuogių aliejaus ir alyvuogių festivalyje, antrajame aukščiausios kokybės pirmojo spaudimo alyvuogių aliejus kategorijos konkurse Messara žemės ūkio kooperatyvų sąjungos atstovaujamas „Messara“ alyvuogių aliejus už savo skonį laimėjo bronzos medalį.

Nuoroda į paskelbtą specifikaciją:

(Reglamento (EB) Nr. 510/2006 5 straipsnio 7 dalis)

http://www.minagric.gr/images/stories/docs/agrotis/POP-PGE/prodiagrafes_elaioladou_Messara.pdf

(1) OL L 93, 2006 3 31, p. 12.